লখনউয়ে বি টেক’এর ট্রেনিং‌ নিয়েছেন। তারপর মুম্বইয়ে অভিনয়ের পালাটা শুরু হল কীভাবে?
বহু বিউটি কনটেস্টে অংশ নিতাম। মুম্বইয়ে একটায় জিতেছিলাম। তার আগে অনেক শো-ফোটোশ্যুট করেছি। তার পরেই অভিনয়ের ব্যাপারটা ঘটল।
টাইগার শ্রফের সঙ্গে ‘বেফিকরা’র মিউজিক ভিডিওয় কাজ করাটাই তাহলে আপনার বলিউড কেরিয়ারের লঞ্চপ্যাড?
(হাসতে হাসতে) লঞ্চপ্যাড কি না জানি না। প্ল্যান্‌ড নয়। মডেলিংয়ের কাজ করছিলাম। নাচের তালিমও চলছিল। তাই প্রস্তাবটা আসা মাত্র লুফে নিয়েছিলাম। 
টাইগার শ্রফ বয়ফ্রেন্ড হিসেবে কেমন?
আমরা খুব ভাল বন্ধু। মিডিয়া প্রায়ই বলে আমরা ডেট করছি। ব্যাপারটা সত্যি নয়। কারও যদি এটা বিশ্বাস করতে ভাল লাগে, সেটা তার ব্যাপার!
টাইগারের সঙ্গে কোনও ছবিতে সই করলেন?
নট দ্যাট আয়্যাম অ্যাওয়ার অফ! তবে কাজ করব তো নিশ্চয়ই। ইন্ডাস্ট্রির সকলের সঙ্গেই কাজ করতে চাই। কিন্তু তার জন্য ভাল স্ক্রিপ্ট প্রয়োজন। আই ওয়ান্ট সামথিং টু ডু উইথ এমপাওয়ারমেন্ট। যেটা আমাকে অভিনেত্রী হিসেবে প্রতিষ্ঠাও দেবে।
মহেন্দ্র সিংহ ধোনির প্রেমিকা প্রিয়ঙ্কা ঝা সম্পর্কে বেশি কিছু জানা যায় না। কীভাবে প্রস্তুতি নিয়েছিলেন?
পরিচালক নীরজ পাণ্ডের কথা অন্ধের মতো অনুসরণ করে গিয়েছি। উনি রিসার্চের কাজটা পুরো করে নিয়েছিলেন। স্ক্রিপ্ট’টা নিয়ে অনেক আলোচনা করেছি ওঁর সঙ্গে। নিজেদের মতো ইম্প্রোভাইজ করার সুযোগ দেন নীরজ।
আপনিই একটু বলুন, প্রিয়ঙ্কা কেমন ছিলেন?
ছবিতে অভিনয় করে যেটুকু বুঝেছি, মেয়েটির মধ্যে আন্তরিকতা ছিল। রোম্যান্টিক তো বটেই। ছবিতে ধোনি, মানে সুশান্ত সিংহ রাজপুত হেলমেট পরে প্রিয়ঙ্কার সঙ্গে দেখা করতে আসেন (হাসি)! যাতে ওঁকে কেউ টিম ইন্ডিয়ার রাইজিং স্টার হিসেবে চিনতে না পারে! লাভস্টোরিটাকে খুব নরম-সরম, মিষ্টি করে দেখিয়েছেন নীরজ। 
আপনি ক্রিকেট দেখেন নিয়মিত?
ছোটবেলায় দেখতাম। বাড়ির লোকজন ক্রিকেট-পাগল! এখন হয়ে ওঠে না। টিভি সম্পর্কে আমার কোনও আইডিয়াই নেই!
বাড়িতে টেলিভিশন সেট আছে? 
আছে! কিন্তু দেখা হয় না। বরং ফোন বা ট্যাবে ইউটিউব দেখি। ডান্স ভিডিও দেখার জন্য।  
সুশান্ত’কে ধোনি হিসেবে কেমন লাগল?
দারুণ লেগেছে! ভাল শট দিলে ও বার বার প্রশংসা করে। কখনও স্টারসুলভ হাবভাব করতে দেখিনি। গোটা টিমের সঙ্গেই মিশত। হি ইজ সো নর্মাল!
জ্যাকি চ্যান তো ‘কুং ফু যোগা’য় কাজ করার পর আপনার প্রশংসা করেই যাচ্ছেন!
মানুষটা আসলে দারুণ! উনি যে আন্তর্জাতিক তারকা, সেটা কখনওই মনে হয়নি আমাদের। ভারতীয় সিনেমার সঙ্গে চাইনিজ ছবির অনেক তফাত। কাজ করার ধরনেও। তবু আমাদের এত যত্ন করেছিলেন, যে মনে হয়েছিল আমরা বুঝি বাচ্চা!
‘কুং ফু যোগা’ তো অ্যাকশন মুভি। ট্রেনিং নিয়েছেন?
গত দেড় বছর ধরে জিমন্যাস্টিক্স করছি। ফ্লেক্সিবিলিটি আর মুভমেন্ট সাবলীল আমার। কিন্তু অ্যাকশন সিকোয়েন্সগুলো কোনও রকম রিহার্সাল ছাড়া শ্যুট করা হয়েছে। ফলে কষ্ট তো একটু হয়েছেই!
জ্যাকি চ্যান নাকি কথায় কথায় দারুণ লোক হাসান!
ওঁর সঙ্গে দেখা করে, কথা বলে, কাজ করে কিন্তু আমার ওঁকে বেশ সিরিয়াসই মনে হয়েছে। সারাক্ষণ ঠাট্টা-ইয়ার্কি করে বেড়ান না। হি লাইক্‌স টু মেক পিপ্‌ল স্মাইল। ওঁর অ্যাকশন-কমেডি জঁরটা তো খুব সহজ নয়। একে ফিজিক্যাল অ্যাক্টিং করতে হয়, তার উপর হাস্যকর অভিব্যক্তিও। যাতে দর্শকের হাসি পায়! আমার ধারণা, ওঁর ওই অলওয়েজ-জোকিং ইমেজটা সেখান থেকেই এসেছে।